Omah Bathik Maranatha Ong’s Art

Omah Bathik Maranatha Ong’s Art inggih punika griya produksi bathik tulis Lasem ingkang mapan wonten ing Lasem, Kabupaten Rembang, Jawa Tengah. Omah bathik punika kalebet salah satunggaling produsen Bathik Lasem ingkang ngugemi cara tradhisional, mliginipun wonten ing proses pangolahan kain, pewarnaan, lan panggambaran motif. Sadèrèngipun misuwur kanthi nama Batik Ong, lajeng langkung dipunkenal minangka Maranatha Ong’s Art. Omah bathik punika sampun lumampah ngantos gangsal generasi lan dados salah satunggaling pelestari tradhisi Bathik Telung Nagri ing Lasem.

 Sajarah 
jmpl|Dinding Rumah Batik Maranatha Ong's Art
Maranatha Ong’s Art asalipun saking usaha kulawarga ingkang rumiyin kawentar kanthi asma Batik Ong. Ing pangrembakanipun, usaha punika dipunlestantunaken déning generasi kaping gangsal, inggih punika Priscilla Renny. Minangka produsen bathik tulis Lasem, Maranatha Ong’s Art ngugemi cara tradhisional wiwit saking tahap pangolahan kain dumugi tahap pungkasan pewarnaan lan finishing.

Ngantos taun 2016, wonten 21 motif bathik tulis Lasem ingkang kacathet wonten ing hak kekayaan intelektual. Saking jumlah punika, gangsal motif rancangan Maranatha Ong’s Art sampun dipunpatenaken, antawisipun Dua Naga Delapan Dewa (2009), Lasem Sekar Jagad Es Teh (2007), Lasem Lokcan Watu Pecah (2007), Lokcan Lasem Penutup Pintu (2007), lan Lasem Sekar Jagad Latoh Alge (2007).

 Proses pandamelan kain 
jmpl|Proses produksi batik
Salah satunggaling ciri mligi Maranatha Ong’s Art inggih punika penekanan dhateng proses pangolahan kain sadèrèngipun dibathik. Proses punika dipunsebat kethel utawi teknik mordan (mordanting), ingkang kalampahan watara 30 dinten. Ing tahap punika, kain dipuncampur kaliyan zat tartamtu, kalebet minyak khusus lan kanji, supados serat kain langkung rapet lan boten ngalami panyusutan malih sasampunipun dipunwisuh.

Nalika dipun-kethel, kain saged nyusut dumugi kirang langkung 20 sentimeter. Sasampunipun ngliwati tahap punika, kain nembe saged dipunbadhik. Miturut katerangan pengelola, teknik punika ndadosaken warna bathik boten gampang pudar, malah saged langkung cetha lan kinclong sasampunipun asring dipunwisuh. Kain ingkang asring dipunginakaken antawisipun kain kereta kencana lan kain gamelan, utaminipun kanggé produksi Bathik Telung Nagri.

 Ciri motif lan pewarnaan 
jmpl|Pola Batik Lasem Koleksi Rumah Batik Maranatha Ong's Art
Maranatha Ong’s Art misuwur kanthi motif-motif ukuran alit ingkang dipungarap kanthi rinci, saéngga proses damelipun saged ngantos sekawan wulan kanggé saklembar kain. Motif ingkang dipunginakaken antawisipun Sekar Jagad, daun asem, lokcan, pasiran, esok sore (kalih variasi), lan gunung ringgit.

Kajawi punika, wonten ugi motif modhèren kados altar clothe lan ceremonial hanging. Langgam motif Bathik tulis Lasem ing papan punika kathah kapengaruh simbol tradhisi Tionghoa, kados naga, manuk hong (phoenix), lan kembang, ingkang dipunpadu kaliyan unsur lokal pesisiran.

Ing babagan warna, Maranatha Ong’s Art limrahipun boten ngginakaken warna enèm utawi pucet. Warna dominan ingkang dipunginakaken inggih punika abang, biru, kuning, ijo, lan coklat (soga). Kangge Bathik Telung Nagri, warna dhasar ingkang dipunginakaken wiwitanipun abang, lajeng biru lan kuning, manut tradhisi pesisiran Lasem.

 Produksi lan pemasaran 
jmpl|Kain Batik Tiga Negeri Koleksi Rumah Batik Maranatha Ong's Art
Proses damel bathik tulis ing Maranatha Ong’s Art dipuntindakaken déning kirang langkung 30 pembatik. Amargi desain saben lembar kain béda lan ukuran motifipun alit, reginipun kalebet langkung inggil tinimbang bathik tulis lumrahipun.
jmpl|Label Kain Batik Maranatha Ong's Art
Regi paling inggil kanggé saklembar bathik saged ngantos Rp25.000.000, déné rega ingkang kathah dipunpesen wonten ing kisaran Rp7.500.000. Pamasaranipun kalampahan dhateng manéka kutha ing Indonésia kados Jakartah, Medan, lan Surabaya, saha wiwit ngrembaka dhateng pasar ékspor, salah satunggaling dhateng India.

Minangka salah satunggaling omah bathik ing Lasem, Maranatha Ong’s Art gadhah peran wonten ing nglestantunaken tradhisi Bathik Telung Nagri lan teknik tradhisional pesisiran. Kanthi ngugemi proses pangolahan kain lan pewarnaan tradhisional, omah bathik punika dados pérangan saking upaya pelestarian warisan budaya Lasem ing tengah pangrembakan industri bathik modhèren.

 Cathetan suku